《偕七舍弟游崇元观共题罗太史雪浪阁》
明代·区大相

阁迥玄潭出，山回绀殿虚。云霞窥坐榻，神鬼护精庐。

何意终逃窥，谁同赋遂初。地犹三诏后，人是一龙馀。

亭放徵君鹤，银焚学士鱼。捷猿攒暗壁，闲雀下空除。

溪罢严陵钓，园荒董相蔬。贤良今对策，太史旧藏书。

蕴玉山情适，披云野望舒。清尘不可接，高步访天居。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。